**НАГРАДА „СВЕТИСЛАВ МИЛИЋ“**

**ПРАВИЛНИК О ДОДЕЛИ НАГРАДЕ**

**Члан 1**

Награда „Светислав Милић“(eng: Svetislav Milic Awards) основана је 2019. године на идеју Јована Милића, оснивача Х.О. „Нађи Раула“ и унука Светислава Милића.

Награду додељује Х.О. „Нађи Раула“ у парнерству са одговарајућом организацијом и/или компанијом и уз немерљиву подршку породице Милић. Награда се додељује, како би инспирисала и мотивисала младе људе да наставе са успесима на пољу науке, спорта, културе, активизма, односно хуманитарног рада.

Награда се, у начелу, додељује у октобру или новембру месецу сваке године. Награда може бити додељена појединцу и/или организацији.

**Члан 2**

Награда „Светислав Милић“, додељује се у шест категорија и то:

1. хуманитарне активности и мирна борба за људска права;
2. наука и образовање;
3. спорт;
4. култура и уметност;
5. институција године;
6. специјална признања.

**Члан 3**

Награда се састоји од јавне промоције добитника награде, статуе „Светислав Милић“ и плакете.

**Члан 4**

За награду „Светислав Милић“ у било којој категорији могу бити кандидовани појединци и организације из целог света, без обзира на верску, политичку или било коју другу припадност.

У области наука и образовање, могу бити номиновани студенти и ученици.

Награду могу примити млади до 35 година старости.

**Члан 5**

Награда не може бити додељена постхумно.

**Члан 6**

Номинације морају бити достављене у предвиђеној форми (попуњени формулар) до назначеног датума.

Номинација је потребно да се састоји од: попуњеног формулара за пријаву (доступан на сајту организације Х.О. ”Нађи Раула”), релевантних доказа (у форми фотокопије или скенираних документа, који потврђују истинитост написаног), фотографија и линкова где се може видети више о кандидату.

Номинација мора да буде послата на једном од три званична језика организације: Српском, Шведском или Енглеском.

**Члан 7**

Директор Х.О. „Нађи Раула“ и оснивач награде „Светислав Милић“ руководи целим конкурсом, без права одлучивања.

Оснивач награде, у заједници са члановима комисије, може донети одлуку да не расписује јавни конкурс, односно да кандидате за награду могу предложити чланови породице Милић са члановима комисије, све у зависности од стања и интересовања јавности.

**Члан 8**

Комисија је састављена од 8 чланова.

Мандат члана комисије траје максимално две године и након истека мандата може бити продужен.

Чланови комисије имају право да предлажу кандидате за награду „Светислав Милић“ у било којој категорији и та номинација ће се сагледавати исто као и номинација осталих кандидата.

Уколико је потребан одлучујући глас да би неко био добитник награде, додатни глас има најстарији члан комисије.

Међу члановима комисије минимум један члан мора бити представник породице Милић.

**Члан 9**

У свакој календарској години по категоријама може бити награђено два појединаца и/или институције.

Оснивач награде, у договору са члановима комисије, може донети и одлуку о додели више награда по једној категорији. У случају спречености оснивача, одлуку може донети и најближи сродник оснивача награде.

**Члан 10**

Додела награда је јавна свечаност на којој се награде додељују изабраним добитницима награде.

Награду уручују чланови породице Светислава Милића и чланови комисије за доделу награда, и то на свечаној церемонији.

Организатор је дужан да медијима достави информацију о добитницима награде.

**Члан 11**

Обавеза добитника награде је да присуствује церемонији доделе награде и да се обрати присутнима у Сали, након свечаног уручења награде. Уколико је добитник награде спречен да присуствује, додели може присуствовати неко кога он као добитник награде делегира.

**Члан 12**

Х.О. „Нађи Раула“, одлуком већине чланова комисије, може, у било ком моменту, да повуче додељену награду и да то јавно саопшти.

**Члан 13**

Награду је основала породица Милић са жељом да очува успомену на свог реформатора, деку, оца, а пре свега пријатеља и нема никакву политичку нити верску конотацију. Идеја оснивача је била да млади чувају успомене на своје претке и то оснивањем оваквих и сличних задужбина, односно награда, садњом дрвећа, прављењем мобилијара, цртањем цртежа и сл.

**Члан 14**

Одлуку о гашењу награде може донети само оснивач награде.

**У Нишу, 2019. године**

*\_\_\_\_\_\_\_\_\_\_\_\_\_\_\_\_\_\_\_\_\_\_*

*Јован Милић, оснивач награде*